ซาอุดีอาระเบีย ประเมินหน่วยแพทย์ไทย พร้อมออกใบอนุญาตเปิดสถานพยาบาลไทยในซาอุฯ ช่วงเทศกาลฮัจญ์ อย่างเป็นทางการ
กระทรวงสาธารณสุข ซาอุดีอาระเบีย จัดเจ้าหน้าที่ประเมินคุณภาพโรงพยาบาล และสถานบริการสุขภาพที่เปิดให้บริการในช่วงเทศกาลฮัจญ์ ฮิจเราะห์ศักราช 1440 ซึ่งมีการตรวจประเมินเป็นประจำทุกปี โดยในปีนี้เข้าประเมินสำนักงานแพทย์เพื่อกิจการฮัจญ์แห่งประเทศไทย หรือหน่วยแพทย์ไทย เพื่อรับรองสถานพยาบาลให้เป็นไปตามมาตรฐานที่ทางซาอุดีอาระเบียกำหนด ทั้งด้านสุขลักษณะและความปลอดภัยของสถานที่ตั้ง บุคลากร ยาและเวชภัณฑ์ มาตรฐานการควบคุมการติดเชื้อ การจัดการขยะติดเชื้อ การช่วยชีวิตและดูแลผู้ป่วยฉุกเฉิน การส่งต่อผู้ป่วย การจัดเก็บและจ่ายยาที่มีคุณภาพ เป็นต้น          นายแพทย์ซุลกิฟลี ยูโซะ หัวหน้าสำนักงานแพทย์เพื่อกิจการฮัจญ์แห่งประเทศไทย กล่าวว่า การเปิดสถานพยาบาลและการบริการด้านสุขภาพให้ผู้แสวงบุญของแต่ละประเทศในช่วงการประกอบพิธีฮัจญ์ ต้องได้รับอนุญาตจากกระทรวงสาธารณสุขของประเทศซาอุดีอาระเบีย โดยการประเมินตามมาตรฐาน HA (Hospital Accreditation) เพื่อให้เป็นไปตามเกณฑ์และข้อบังคับที่สถาบันการรับรองคุณภาพของซาอุดีอาระเบียกำหนด สำหรับการติดตามประเมินหน่วยแพทย์ไทยนั้น ผลการประเมินผ่านไปด้วยดี โดยภายหลังจากรับการประเมินแล้ว จะมีการออกใบอนุญาตเปิดให้บริการสถานพยาบาลของประเทศไทยอย่างเป็นทางการ#ประเมินคุณภาพ #โรงพยาบาล #สถานบริการสุขภาพ #มาตรฐาน HA #เทศกาลฮัจญ์ #สำนักข่าวกรมประชาสัมพันธ์ #NNT #ILOVETHAILAND